НАРОДНО СЪБРАНИЕ НА РЕПУБЛИКА БЪЛГАРИЯ

									Проект!

ЗАКОН ЗА ИЗМЕНЕНИЕ НА
ЗАКОНА ЗА БЕЗМИТНАТА ТЪРГОВИЯ

§ 1. В чл. 2, т. 2 се отменя.

§ 2. В чл. 4 се правят следните изменения:
	1. алинея 1 се отменя;
	2. в алинея 4, текстът "ал. 1" се заличава.

§ 3. В чл. 13 се правят следните изменения:
	1. Текстът на ал. 1 се променя така:
	"(1) Ползването на недвижими имоти и съоръжения от лицата в търговските обекти по чл. 2, т. 1 се извършва по силата на този закон и в съответствие с изискванията му и на основание на предоставения лиценз за извършване на безмитна търговия.";
	2. Текстът на ал. 2 се променя така:
 	(2) Броят, видът и местоположението на обектите, в които може да се извършва безмитна търговия, се определят след конкурс със заповед от министъра на финансите съгласувано с министъра на транспорта и министъра на вътрешните работи.
	3. Алинея 3 се отменя.
	
§ 4. В чл. 14, ал. 1 текстът " и 2" се заличава.

§ 5. В § 3 от Преходните и заключителни разпоредби, алинеи 2, 3, 4, 5 и 6 се отменят.

§ 6. Параграфи 4 и 5 от Преходните и заключителните разпоредби се отменят.

§ 7. В преходните и заключителните разпоредби се създава нов § 5а:
"§ 5а. (1)Собствениците на търговските обекти, разположени на изходящи трасета в зоните на сухопътните гранични контролно-пропускателни пунктове, са длъжни в срока по ал. 3 да декларират писмено пред данъчните органи наличностите на всички стоки по вид количество и цени с включени мита, ДДС и акциз. 
(2) Формата и редът за подаване на декларациите по ал. 1 се определя със заповед на министъра на финансите в срок от 15 дни от влизането на този закон в сила.
(3) Декларациите по ал. 1, се подават в срок от 15 работни дни от обнародването на заповедта по ал. 2.
(4) След изтичането на срока по ал. 3, всички стоки в обектите по ал. 1 се продават с включени в цените им мита, ДДС и акцизи на общо основание. 
(5) Недекларираните стоки по реда и в сроковете на ал. 1, 2 и 3 се конфискуват в полза на държавата."

Вносители: Иван Костов, Иван Николаев Иванов, Веселин Методиев

22.02.2008г.

М О Т И В И

Безмитните магазини и бензиностанции по сухопътните граници на Република България са обект на остра критика поради тежките съмнения към тях, че се превръщат в средище на корупцията и организираната престъпност. Тази позиция многократно е изразявана от различни неправителствени организации, които следят дейността на обектите  за безмитна търговия.  Същото становище представи и Европейската комисия в рамките на междинния доклад за България от месец януари т.г. 
С увеличаването на акциза върху течните горива и тютюневите изделия, загубата за бюджета от търговията в безмитните магазини и бензиностанции достига няколко стотин милиона лева.
Целта на предлагания законопроект са промени в действащия Закон за безмитната търговия (ДВ, бр.105/22.12.2006г.), чрез които се закриват безмитните магазини и бензиностанции по сухопътните граници на България и се премахва възможността за извършване на безмитна търговия по тези граници.

 Вносители: Иван Костов, Иван Николаев Иванов, Веселин Методиев

22.02.2008г.